केरल में जन्मे मुस्तफा पीसी कंप्यूटर साईंस के विषय में इंजीनियरिंग करने के बाद आईआईएम बैंगलोर से एमबीए करने में सफल रहे। हालांकि उनके सामने इसके बाद कई सारे विकल्प खुले थे और वे एक अच्छी तनख्वाह वाली नौकरी कर सकते थे लेकिन उनके भीतर के खाने के शौकीन यानी कि फूडी ने उन्हें कुछ ऐसे काम में अपना हाथ आजमाने की प्रेरणा दी जिससे संबंधित कोई पृष्ठभूमि न होने के बावजूद उन्हें उस काम से बहुत अधिक प्यार था और वह काम था खाद्य और विनिर्माण। वह वर्ष 2006 का समय था और जगह थी बैंगलोर। समूचे भारतवर्ष में इडली और डोसा के घोल को प्लास्टिक की थैलियों में रबरबैंड से सील करके बेचा जाता है और देशभर में लाखों परिवार अपने घरों में डोसा और इडली तैयार करने के लिये इस घोल को खरीदते हैं। बस यहीं से उनके इस घोल या लेई की बिक्री के इस कार्य को एक नया रूप देने के इस विचार का जन्म हुआ। मुस्तफा ने अपने चार भाईयों के साथ मिलकर इस काम में हाथ आजमाने का फैसला किया।